ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, τρίτο εδάφιο της συνθήκης EK σχετικά με την Κοινή θέση του Συμβουλίου για την πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση κοινοτικού πλαισίου συνεργασίας στον τομέα της ακούσιας ή εκούσιας θαλάσσιας ρύπανσης

1998/0350 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, τρίτο εδάφιο της συνθήκης EK σχετικά με την

Κοινή θέση του Συμβουλίου για την πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση κοινοτικού πλαισίου συνεργασίας στον τομέα της ακούσιας ή εκούσιας θαλάσσιας ρύπανσης

1. ιστορικο

Ημερομηνία υποβολής της πρότασης στο Ευρωπαϊκό Κοινοβούλιο και το Συμβούλιο (COM (1998) 769 -1998/0350/SYN): 16 Δεκεμβρίου 1998

Ημερομηνία γνωμοδότησης της Οικονομικής και Κοινωνικής Επιτροπής: 29 Απριλίου 1999

Η Επιτροπή των Περιφερειών αποφάσισε να μην εκδώσει γνώμη.

Ημερομηνία της γνώμης του Ευρωπαϊκού Κοινοβουλίου σε πρώτη ανάγνωση: 16 Σεπτεμβρίου 1999

Ημερομηνία υποβολής της τροποποιημένης πρότασης: 30 Νοέμβριος 1999

Ημερομηνία υποβολής της κοινής θέσης του Συμβουλίου : 16 Δεκεμβρίου 1999

2. αντικειμενο τησ προτασησ τησ επιτροπησ:

Από το 1978 έχουν υλοποιηθεί αρκετές δράσεις όσον αφορά την ακούσια θαλάσσια ρύπανση, οι οποίες βασίστηκαν στο ψήφισμα του Συμβουλίου (με ημερομηνία έκδοσης την 26η Ιουνίου 1978) με το οποίο θεσπίζεται κοινοτικό πρόγραμμα δράσης.

Οι εν λόγω δράσεις περιλαμβάνουν κοινά προγράμματα κατάρτισης, ανταλλαγή εμπειρογνωμόνων, ασκήσεις, πιλοτικά έργα, επιχειρησιακή ομάδα με εμπειρογνώμονες οι οποίοι έχουν υποδειχθεί από τα κράτη μέλη και την εγκαθίδρυση του κοινοτικού συστήματος πληροφόρησης.

Στόχοι της κοινοτικής συνεργασίας στον τομέα είναι η στήριξη και συμπλήρωση των προσπαθειών των κρατών μελών σε εθνικό, περιφερειακό και τοπικό επίπεδο ώστε να καταστούν αποτελεσματικότερες και ώστε να δημιουργηθούν οι καλύτερες συνθήκες για αποδοτική συνεργασία.

Η πρόταση της Επιτροπής έχει ως στόχο την προσέγγιση και παγίωση των διαφόρων δράσεων που έχουν αναπτυχθεί στον τομέα κατά την τελευταία εικοσαετία δημιουργώντας ενιαία σταθερή νομική βάση και επεκτείνοντάς την στις επιχειρησιακές απορρίψεις. Περιλαμβάνει συνεχόμενο κοινοτικό πρόγραμμα δράσης με ημερομηνία έναρξης ισχύος της 1η Ιανουαρίου 2000.

3. παρατηρησεισ σχετικα με την κοινη θεση

3.1. Γενικές παρατηρήσεις

Στην τροποποιημένη πρότασή της η Επιτροπή έκανε δεκτές ή/και επαναδιατύπωσε 20 από τις 29 τροπολογίες που είχε προτείνει το Ευρωπαϊκό Κοινοβούλιο. Ιδιαίτερα, η Επιτροπή συμφώνησε ότι θα ήταν χρήσιμο να εισαχθούν ή ενισχυθούν διατάξεις σχετικά με τα πολεμοφόδια που έχουν εναποτεθεί στη θάλασσα (άρθρο 1 και παράρτημα Ι της τροποποιημένης πρότασης), τις επιχειρησιακές απορρίψεις (στα παραρτήματα της τροποποιημένης πρότασης) και την εντονότερη συμμετοχή του κοινού και άλλων συναφών φορέων (άρθρο 3 και παραρτήματα της τροποποιημένης πρότασης).

Η κοινή θέση ευθυγραμμίζεται σημαντικά με την πρόταση της Επιτροπής, και στη δομή και στο περιεχόμενο. Όσον αφορά τις τροπολογίες του Κοινοβουλίου, το μεγαλύτερο μέρος αυτών που αποδέχθηκε η Επιτροπή στην τροποποιημένη πρότασή της έγιναν αποδεκτές από το Συμβούλιο: αφορούν κυρίως το πεδίο εφαρμογής της πρότασης, το κοινοτικό σύστημα πληροφόρησης και την καλύτερη ενημέρωση του κοινού. Χαρακτηριστικά, το Συμβούλιο περιέλαβε την «εκούσια θαλάσσια ρύπανση» και στον τίτλο της προτεινόμενης απόφασης. Ένα άλλο νέο στοιχείο που εισήχθη στην κοινή θέση είναι η παράταση του πλαισίου συνεργασίας από 5 σε 7 έτη.

Όσον αφορά τη διαδικασία επιτροπής (άρθρο 4), το Συμβούλιο παρέκκλινε από τη θέση της Επιτροπής και αντικατέστησε τη συμβουλευτική επιτροπή με διαχειριστική επιτροπή.

3.2. Η συνέχεια που δόθηκε στις τροπολογίες του Κοινοβουλίου

3.2.1. Τροπολογίες που έγιναν αποδεκτές από την Επιτροπή και συμπεριελήφθησαν στην κοινή θέση

Στην 2η αιτιολογική σκέψη, το Συμβούλιο ενστερνίσθηκε την επιθυμία του Κοινοβουλίου να γίνει παραπομπή στις υφιστάμενες περιφερειακές συμφωνίες που αφορούν την τυχαία θαλάσσια ρύπανση.

Στην αιτιολογική σκέψη 13, το Συμβούλιο ενστερνίσθηκε την επιθυμία του Κοινοβουλίου να γίνει παραπομπή στην αρχή «ο ρυπαίνων πληρώνει».

Ο ορισμός του Κοινοβουλίου περί «τυχαίας θαλάσσιας ρύπανσης» έγινε ευρέως δεκτός (άρθρο 1 παράγραφος 2). Ειδικότερα, το ζήτημα των πολεμοφοδίων που έχουν εναποτεθεί στη θάλασσα περιλήφθηκε στο άρθρο 1 παράγραφος 2 σημείο β. Αφετέρου, το Συμβούλιο θεώρησε ότι το πεδίο του προτεινόμενου πλαισίου δεν πρέπει να περιλαμβάνει συνεχή ρεύματα ρύπανσης από χερσαίες πηγές. Η Επιτροπή συμμερίστηκε αυτή την άποψη δεδομένου ότι στην αρχική της πρόταση [1], δεν είχε ποτέ την πρόθεση να περιλάβει αυτού του είδους την ρύπανση στο πλαίσιο της παρούσας απόφασης.

[1] Έγγραφο COM (1998) 769 τελικό της 16.12.1998

Στο άρθρο 3 παράγραφος 2, το Συμβούλιο ενστερνίσθηκε την επιθυμία του Κοινοβουλίου να συμπεριλάβει τρία επιπλέον κριτήρια επιλογής με σκοπό την καλύτερη ενημέρωση του κοινού και ισχυρότερη συμβολή των λιμενικών αρχών και λοιπόν συναφών τοπικών φορέων.

Το Συμβούλιο έκανε δεκτές τις περισσότερες τροπολογίες του Κοινοβουλίου που αφορούν την παροχή πρόσθετων πληροφοριών από τα κράτη μέλη στο πλαίσιο του Κοινοτικού Συστήματος Πληροφόρησης (παράρτημα I).

Το Συμβούλιο αποδέχθηκε επίσης όλες τις τροπολογίες του Κοινοβουλίου που αποσκοπούν στη διασάφηση των τύπων δράσης που πρέπει να αναπτυχθούν με βάση το προτεινόμενο πλαίσιο (παράρτημα II).

Επομένως, οι τροπολογίες αριθ. 2, 4, 6, 8, 9, 13, 14, 15, 16, 19, 20, 21, 24, 25, 26, 27, 28 και 29 έγιναν αποδεκτές πλήρως ή κατ'αρχήν ή εν μέρει.

3.2.2. Τροπολογίες που έγιναν αποδεκτές από την Επιτροπή αλλά δεν συμπεριελήφθησαν στην κοινή θέση

3.2.2.1. Πεδίο τoυ προτεινόμενου πλαισίου

Όπως αναφέρθηκε ανωτέρω, τα περισσότερα σημεία που απασχόλησαν το Κοινοβούλιο και υποστήριξε η Επιτροπή συμπεριλήφθηκαν στην κοινή θέση.

Ωστόσο η Επιτροπή θεωρεί ότι ατυχώς το Συμβούλιο δεν ενστερνίστηκε την πρόταση του Κοινοβουλίου (τροπολογία αριθ. 5) να περιληφθεί μια αιτιολογική σκέψη όπου οι επικίνδυνες ουσίες να ορίζονται με αναφορά στον Διεθνή Ναυτιλιακό Κώδικα Επικίνδυνων Εμπορευμάτων και ευελπιστεί ότι θα δοθεί μια ευκαιρία να επανεξεταστεί το ζήτημα.

3.2.2.2. Αιτιολογική σκέψη αναφερόμενη στην πρόταση οδηγίας για λιμενικές εγκαταστάσεις υποδοχής (τροπολογία αριθ. 3)

Δεδομένου ότι το Ευρωπαϊκό Κοινοβούλιο και το Συμβούλιο δεν έχουν ακόμη εγκρίνει την πρόταση, δεν ήταν δυνατόν να περιληφθεί σχετική αιτιολογική σκέψη.

3.2.2.3. Αρχή «ο ρυπαίνων πληρώνει»

Παρόλο που το Συμβούλιο δεν συμμερίστηκε την άποψη του Κοινοβουλίου και δεν συμπεριέλαβε τη σχετική διάταξη στο κείμενο της απόφασης, συμφώνησε να συμπεριληφθεί αιτιολογική σκέψη η οποία παραπέμπει σε αυτή την αρχή (βλ. 3.2.1.).

3.2.2.4. Πολεμοφόδια που έχουν εναποτεθεί στη θάλασσα

Η Επιτροπή θεωρεί ότι το κείμενο της κοινής θέσης (άρθρο 1 παράγραφος 2 σημείο β) αποτελεί λογική λύση για αυτό το σοβαρό πρόβλημα.

3.3. Νέες διατάξεις τις οποίες εισήγαγε το Συμβούλιο

Ο τίτλος της απόφασης τροποποιήθηκε προκειμένου να καλύπτει με ρητό τρόπο την εκούσια ρύπανση. Πρόκειται για ενδιαφέρουσα προσθήκη του Συμβουλίου η οποία ευθυγραμμίζεται με το πνεύμα και το περιεχόμενο πολλών σχετικών τροπολογιών του Κοινοβουλίου.

Στο άρθρο 1 παράγραφος 1 παρατείνεται η διάρκεια του πλαισίου συνεργασίας από 5 σε 7 έτη. Κατά τη γνώμη της Επιτροπής, πρόκειται για χρήσιμη επέκταση της πρότασής της καθώς προσφέρει πιο μακροπρόθεσμη προοπτική.

Στο σημείο γ) του άρθρου 2 προστέθηκε παραπομπή στο δημοσιονομικό πλαίσιο και τις ετήσιες πιστώσεις. Η Επιτροπή την αποδέχθηκε καθώς ευθυγραμμιζόταν με την διοργανική συμφωνία της 6ης Μαΐου 1999 για τη δημοσιονομική πειθαρχία.

Εισήχθησαν ορισμένες δευτερεύουσες αλλαγές, κυρίως διατύπωσης, που δεν επηρεάζουν το περιεχόμενο της πρότασης.

3.4. Προβλήματα σχετικά με τη διαδικασία επιτροπής

Στο άρθρο 4, το Συμβούλιο επέτυχε ομόφωνη συμφωνία για διαχειριστική επιτροπή αντί της συμβουλευτικής επιτροπής που πρότεινε η Επιτροπή.

Η Επιτροπή θεωρεί ότι στην επιτροπή πρέπει να υποβάλλονται τα μέτρα εφαρμογής, τα οποία δεν πρέπει να υπόκεινται στη διαχειριστική διαδικασία. Μια απλή διαβούλευση με τη σχετική επιτροπή θα έπρεπε να αρκεί για να εξασφαλιστεί ότι η γνώμη της λαμβάνεται υπόψη.

Η Επιτροπή επομένως διαφωνεί με τη θέση που υποστηρίζει το Συμβούλιο και διατηρεί το δικαίωμα να επανέλθει στο ζήτημα σε δεύτερη ανάγνωση.

Συνεπώς, η Επιτροπή συμπεριέλαβε την ακόλουθη δήλωση στα πρακτικά της συνεδρίασης του Συμβουλίου:

"Η Επιτροπή διαφωνεί με τη θέση που έλαβε το Συμβούλιο Περιβάλλοντος για τη διαχειριστική διαδικασία την οποία πρέπει να ακολουθεί η επιτροπή που θεσπίζεται στο άρθρο 4 της προτεινόμενης απόφασης για τη θέσπιση κοινοτικού πλαισίου συνεργασίας στον τομέα της ακούσιας ή εκούσιας θαλάσσιας ρύπανσης.

Η Επιτροπή θεωρεί τα ζητήματα που πρέπει να αντιμετωπιστούν με την παρούσα απόφαση είναι μέτρα εφαρμογής, τα οποία δεν θα έπρεπε να υπόκεινται στη διαχειριστική διαδικασία που ορίζεται στο άρθρο 4 της προτεινόμενης απόφασης. Μια απλή διαβούλευση με τη σχετική επιτροπή θα έπρεπε να αρκεί για να εξασφαλιστεί ότι η γνώμη της λαμβάνεται υπόψη.

Η Επιτροπή επομένως διατηρεί το δικαίωμα να επανέλθει στο ζήτημα σε δεύτερη ανάγνωση."

4. συμπερασματα

Η Επιτροπή είναι της γνώμης ότι η κοινή θέση βελτιώνει και ενισχύει την πρόταση της Επιτροπής. Η μόνη εναπομένουσα δυσκολία αφορά τη διαδικασία επιτροπής. Πλην αυτού του σημείου, η Επιτροπή είναι σε θέση να αποδεχτεί το κείμενο της κοινής θέσης, το οποίο έχει περιλάβει τις περισσότερες από τις τροπολογίες του Κοινοβουλίου που υποστηρίζει η Επιτροπή.

5. δηλωσεισ τησ επιτροπησ

5.1. Αυστρία και Λουξεμβούργο

Για να απαντηθούν οι εύλογες ανησυχίες που διατύπωσαν η Αυστρία και το Λουξεμβούργο λόγω του γεγονότος ότι δεν έχουν παράκτια ζώνη, στα πρακτικά του Συμβουλίου συμπεριλήφθηκε η ακόλουθη δήλωση της Επιτροπής:

"Η Επιτροπή θεωρεί ότι οι διατάξεις του άρθρου 2, παράγραφος α) πρώτη υποπαράγραφος και του παραρτήματος Ι σχετικά με το Κοινοτικό Σύστημα Πληροφόρησης, ισχύουν μόνο για τα παραθαλάσσια κράτη μέλη".

5.2. Επιτροπολογία

Βλέπε σημείο 3.4. ανωτέρω